Formodede aktivister i tysk minibus viste sig at være amerikanske musikere på europaturné. De skal i aften spille på 1000fryd i Aalborg.

Politiet har løsladt en gruppe formodede autonome, som tidligere på dagen blev anholdt på Nørrebro i København , oplyser TV 2 NYHEDERNE. Det viste sig, at der var tale om to amerikanske bands på turné i Europa, som var kørende i en tysk minibus med tyske chauffører. Ifølge modkraft.dk er der tale om to hardcore-bands, Graf Orlock og Comadre. Efter at have spillet på Nørrebro onsdag aften, var de torsdag på vej til spillestedet 1000fryd i Aalborg, da de blev anholdt. Billeder fra Local Eyes viser betjente med politihunde der gennemsøger bagage. Herefter bindes de anholdtes hænder med plasticstrips, hvorefter de køres væk i en af politiets kassevogne. Flere personbiler fra Tyskland blev ifølge Localeyes også ransaget.